Malaika katika imani ya dini mbalimbali, kama vile Uyahudi, Ukristo na Uislamu, ni kiumbe wa kiroho tu anayeweza kutumwa na Mungu kwa binadamu. Kwa umbile lake hawezi kujulikana na hisi za mwili wetu. Katika Biblia hawa tu wanatajwa kwa jina maalumu: malaika Mikaeli, malaika Gabrieli na malaika Rafaeli (huyo katika Deuterokanoni tu). Katika Uislamu ni kiumbe chepesi ambacho kimeumbwa kwa nuru, nacho huwa hakanyagi chini kama mwanadamu, bali huelea juu au kuketi ndani ya moyo wa mwanadamu. Katika Biblia, malaika na watu ndio viumbe pekee vyenye hiari ya kuchagua wenyewe wachangie mpango wa Mungu au la. “Nazishuhudiza mbingu na nchi juu yenu hivi leo, kuwa nimekuwekea mbele yako uzima na mauti, baraka na laana; basi, chagua uzima, ili uwe hai, wewe na uzao wako; kumpenda Bwana, Mungu wako, kuitii sauti yake, na kushikamana naye; kwani hiyo ndiyo uzima wako” (Kumb 30:19-20). Malaika na watu wanaweza kuchagua hata wawe wema au wabaya milele. “Kulikuwa na vita mbinguni: Mikaeli na malaika zake wakapigana na yule joka, yule joka naye akapigana nao pamoja na malaika zake; nao hawakushinda, wala mahali pao hapakuonekana tena mbinguni” (Ufu 12:7-8).